Številka: 011-2/2021/1

Datum: 20. 4. 2021

Ministrstvo za kmetijstvo, gozdarstvo in prehrano objavlja

JAVNI POZIV

ZA SODELOVANJE V ODBORU ZA PODELITEV NAGRADE ZLATA ČEBELA

Ministrstvo za kmetijstvo, gozdarstvo in prehrano na podlagi tretjega odstavka 5. člena Zakona o nagradi Zlata čebela (Uradni list RS, št. 36/21) poziva javnost in zainteresirane kandidate, s področja kmetijstva, ohranjanja narave, čebelarstva, mednarodnih zadev, znanosti in raziskav ter kulturne dediščine, da podajo kandidaturo za člana Odbora za podeljevanje nagrade Zlata čebela za mandatno obdobje 2021 - 2025. Izbrani predstavniki bodo imenovani za člana odbora za štiriletno mandatno obdobje.

Rok za oddajo prijav je 30. april 2021.

Vsi, ki se bodo predlagali za člana oz. bodo predlagali člana Odbora za podeljevanje nagrade Zlata čebela, morajo posredovati prijavo z naslednjimi prilogami v naslednji obliki:

* življenjepis v predpisani obliki (EUROPASS življenjepis je priloga 1 tega javnega poziva);
* pisno izjavo oz. soglasje kandidata, da je predlagan in da izključno za namen postopka imenovanja v omenjeni odbor Ministrstvu za kmetijstvo, gozdarstvo in prehrano dovoljuje obdelavo in uporabo svojih osebnih podatkov (izjava je priloga 2 tega javnega poziva).

Ob tem je potrebno navesti, da mora kandidat, ki se bo javil oz. bo predlagan na javni poziv, izkazati izpolnjevanje naslednjih pogojev:

* ima dolgoletne (vsaj 7 let) izkušnje delovanja na enem od navedenih področij oz. svoj doprinos lahko dokaže, in sicer na področju:
* kmetijstva,
* ohranjanja narave,
* čebelarstva,
* mednarodnih zadev,
* znanosti in raziskav (kot je zdravje, turizem in gospodarstvo),
* kulturne dediščine;
* (v kolikor se ne predlagajo sami) uživajo ugled v družbi oz. v strokovni skupnosti (npr. objave člankov v strokovnih revijah, mednarodna predavanja);
* aktivno govorijo in razumejo angleški jezik.

Od kandidata se pričakuje:

* splošna razgledanost;
* komunikacijske sposobnosti;
* sposobnost timskega dela.

Prijavo v zaprti ovojnici z označbo: »javni poziv – šifra 011-2/2021« je potrebno poslati na naslov: Ministrstvo za kmetijstvo, gozdarstvo in prehrano, Dunajska 22, 1000 Ljubljana, do vključno 30. 4. 2021. Za pisno obliko prijave se šteje tudi elektronska oblika, poslana na elektronski naslov: gp.mkgp@gov.si, pri čemer veljavnost prijave ni pogojena z elektronskim podpisom.

Kontaktna oseba za dodatna pojasnila v času uradnih ur Ministrstva za kmetijstvo, gozdarstvo in prehrano je Danica Dobrovc Hribar, elektronski naslov: danica.dobrovc-hribar@gov.si, telefon: 01 478 91 21.

Kandidati bodo obveščeni le v primeru imenovanja. V postopku javnega povabila ni možnosti vlaganja pravnih sredstev.

Pred imenovanjem bodo kandidati morali, v skladu z drugim odstavkom 8. člena Pravilnika o podelitvi nagrade Zlata čebela, podpisati Izjavo iz priloge 1 k prej omenjenemu pravilniku.

Kandidati kazensko in materialno odgovarjajo za pravilnost navedb v prijavi.

Dr. Jože Podgoršek

minister